# KUULEMINEN KAIVOSLUPAHAKEMUKSESTA

# Turvallisuus- ja kemikaaliviraston (Tukesin) laatima yhteenveto kuultavasta kohteesta

## **Asia** Kevitsan kaivospiirin laajentaminen

## Hakija Boliden Kevitsa Mining Oy

y-tunnus: 2345699-1

Kotipaikka: Sodankylä, Suomi

**Yhteystiedot**:

Boliden Kevitsa Mining Oy

Kevitsantie 730

99670 Petkula

**Lisätietoja antaa:**

Johanna Holm, puh. 040-664 0330

## 

## Kaivosnumero

## 7140

## Lupatunnus

KL2022:0003

## Sijainti

Sodankylä (kaivospiirin ja laajennusalueen kartta on esitetty liitteessä 1)

## Vireilletulo

Asia on tullut vireille 3.11.2022.

## Etuoikeuspäivämäärä

## 3.11.2022

## Hakemusalueen nimi

## Kevitsa

## Hakemus

Boliden Kevitsa Mining Oy hakee kaivoslain (621/2011) 34 §:n mukaista kaivoslupaa kaivospiirin laajentamiseksi. Kaivoksen perustamiseen ja kaivostoiminnan harjoittamiseen on oltava lupa (kaivoslupa). Kaivoslaki 16 §

Kevitsan kaivoksella on kaksi rikastushiekka-allasta (TSF). Suurempi rikastushiekka-allas A on matalarikkisen rikastushiekan allas ja pienempi B-allas korkearikkisen rikastushiekan allas.

Haettava laajennusalue kohdistuu rikastushiekka-altaan A eteläosaan. Laajennusalue tarvitaan rikastushiekan läjittämistä ja tukitoimintoja varten.

Yhtiö hakee myös kaivoslain 169 §:n mukaista lupaa altaan laajennustöiden aloittamiseksi muutoksenhausta huolimatta. Yhtiön perustelut täytäntöönpanomääräykselle ovat seuraavat:

Rikastushiekka-allas A1:n kapasiteetti loppuu ja uuden rikastushiekka-altaan A2 rakentaminen tulee aloittaa hyvissä ajoin (06/2025). Rakentamiseen tarvittava ympäristölupahakemus jätetään yhtiön ilmoituksen mukaan viimeistään 03/2024.

Kaivoslaki 169 §:

*Kaivosviranomainen voi perustellusta syystä hakijan pyynnöstä kaivoslupaa koskevassa päätöksessä määrätä, että luvassa yksilöityihin toimenpiteisiin voidaan valituksesta huolimatta ryhtyä lupapäätöstä noudattaen.*

*Edellytyksenä määräykselle on, että täytäntöönpano ei tee muutoksenhakua hyödyttömäksi ja hakija asettaa kaivosviranomaisen määräämän vakuuden niiden edunmenetysten ja kustannusten korvaamiseksi, jotka päätöksen kumoaminen tai lupamääräysten muuttaminen voi aiheuttaa.*

Boliden Kevitsa Mining Oy esitti hakemuksessa, ettei kaivospiirin laajennuksen osalta sovelleta kaivoslain 12 luvun 121 §:ää kaivosturvallisuusluvan tarpeesta.

Kaivoslaki 121 §:

*Kaivoksen rakentamiseen ja tuotannolliseen toimintaan on oltava kaivosviranomaisen lupa (*kaivosturvallisuuslupa*).*

*Kun tuotannollisessa toiminnassa olevaa kaivosta laajennetaan uudella kaivosalueella, kaivosviranomainen voi hakijan esityksestä kaivoslupapäätöksessä päättää, että kaivostoimintaa laajentavaan alueeseen ei sovelleta, mitä edellä 1 momentissa säädetään kaivosturvallisuusluvan tarpeesta*

## Kaivoslupahakemuksen liitteet päivityksen (19.1.2023) jälkeen

LIITE 1 Haettavan laajennusalueen aluekartta

LIITE 2.1 Laajennusalueen kartta kiinteistörajoilla

LIITE 2.2 Laajennusalueen asianosaiset kiinteistörajoilla

LIITE 2.3 Asianosaiset taulukkona

LIITE 3 LAPELY lausunto kaivoksen laajennuksen YVA-selostuksesta, 28.7.2011

LIITE 4 LAPELY lausunto kaivoksen laajennuksen Natura-arvioinnista, 15.7.2011

LIITE 5 Selvitys yleisten ja yksityisten etujen turvaamisesta

LIITE 6 Tiivistelmä hakemuksessa ja sen liitteissä esitetyistä tiedoista

## Kaivoslupahakemuksen täydennys

Hakemusta täydennettiin seuraavasti:

18.1.2023: Hakemusalueen nimeksi esitettiin Kevitsa.

19.1.2023: Hakemuksen päivitys ja listaus asianosaisista

20.1.2023: Perustelut täytäntöönpanomääräykselle

## Kaivoslupahakemusalue

Haettavan laajennusalueen pinta-ala on 290,86 ha. Aluetta on tarkoitus käyttää tulevaisuudessa rikastushiekan läjitykseen ja siihen liittyviin tukitoimintoihin.

Hakemusalue sijoittuu Kevitsan kaivoksen eteläpuolelle kaivospiirin ja Saiveljärven väliselle alueelle. Hakemusalue rajautuu länsiosastaan Saivelseläntiehen.

Hakemusalue (kaivoslupahakemusalue) sijoittuu seuraavien kiinteistöjen alueille:

|  |  |  |
| --- | --- | --- |
| **Tilan nimi** | **Tilan RN:o** | **pinta-ala, ha** |
| Sodankylän valtionmaa II | 758-893-11-1 | 277,7 |
| Kevitsa | 758-412-35-1 | 13,1 |
|  | Yhteensä, ha | 290,8 |

Kevitsan kaivoksella tuotetaan kuparirikastetta vuosittain noin 130 000 tonnia ja nikkelirikastetta noin 190 000 tonnia, malmin louhinnan ollessa noin 10 Mt/a. Rikastusprosessi perustuu kupari- ja nikkelipitoisten sulfidimineraalien selektiiviseen vaahdotukseen. Vaahdottamatta jääneet mineraalit johdetaan rikastushiekka-altaille. Louhittavasta malmista noin 3 % myydään rikasteena ja loput läjitetään rikastushiekkana, jolloin louhitusta 10 miljoonasta tonnista noin 9,7 Mt sijoitetaan rikastushiekka-altaisiin.

Nykyisten tunnettujen malmivarojen perusteella rikastushiekan kokonaismäärä on enimmillään 210 Mt. Mikäli avolouhoksen laajennus (Stage 5) nähdään jatkossa kannattavaksi voi rikastushiekan kokonaismäärä kasvaa vielä 70 Mt kokonaismäärän kasvaessa 280 Mt. Rikastushiekasta 110 Mt on tarkoitus sijoittaa hakemusalueelle nykyisen kaivospiirin ulkopuolelle, koska olemassa olevan rikastushiekan korottamisella ei saavuteta kapasiteettia, joka riittäisi koko rikastushiekkamäärän läjitykseen.

Nykyisen kaivospiirin eteläpuolelle on jo aiemmin haettu laajennusta, jonka TUKES on myöntänyt 4.4.2018 tehdyllä päätöksellä. Vuonna 2018 myönnetty laajennus ei kuitenkaan nykyiset suunnitelmat huomioiden ole riittävän suuri kattamaan koko suunniteltua rikastushiekka-altaan laajennusta, ja sen tarvitsemia tukitoimintoja, vaan kaivosaluetta tulee laajentaa lisää.

## Kaavatilanne

## 

## Pohjois-Lapin maakuntakaava

Hakemusalueella on voimassa Pohjois-Lapin maakuntakaava. Nykyinen voimassa oleva maakuntakaava on vahvistettu valtioneuvoston päätöksellä 27.12.2007 ja se on tullut lainvoimaiseksi 28.1.2008. Kevitsan kaivoksen alue on merkitty kaavassa kaivosalueeksi, EK. Myös suunniteltu laajennus sijoittuu tälle alueelle.

Kaivostoiminnan osalta kaavassa on seuraava yleinen kaavamääräys: ”Merkinnällä osoitetaan alueita, joissa on todettu, arvioitu tai inventoitu sellaisia malmi- ja mineraaliesiintymiä, että kaivostoiminta on todennäköistä. Alueet halutaan suojata sellaisilta rakentamisen, suojelun ja muun maankäytön pysyviltä muutoksilta, jotka vaarantavat kaivostoiminnan harjoittamisen. Alueet sisältävät myös kaivostoiminnan kannalta tarpeelliset läjitys- ja rikastushiekka-alueet sekä liikenneväylät ja -alueet. Lisäksi alueella on seuraava aluekohtainen määräys: Kaivostoiminta tulee suunnitella siten, että se ei Koitelaisen Natura 2000- verkostoon kuuluvalla alueella aiheuta merkittäviä päästöjä tai hydrologisia valutuksia tai muuten merkittävästi heikennä alueen niitä luonnonarvoja, joiden vuoksi se on sisällytetty Natura 2000 -verkostoon.”

Boliden Kevitsa Mining Oy:n Kevitsan kaivos sijaitsee erityisellä poronhoitoalueella. Maakuntakaavassa kaivosalueen eteläpuolitse kulkee sähkölinja ja länsireunalla kulkee moottorikelkkailureitti. Itäosaltaan alue rajoittuu lähelle Koitelaisen luonnonsuojelualuetta. Lisäksi länsipuolella kaavaan on merkitty maaseudun kehittämisvyöhyke (mk 8025).

Lokka–Koitelainen–Kevitsa-osayleiskaava

Alueella on voimassa Lapin ympäristökeskuksen 7.9.2001 vahvistama oikeusvaikutteinen Lokka–Koitelainen–Kevitsa-osayleiskaava, jossa osayleiskaavassa Boliden Kevitsa Mining Oy:n alueella on aluevaraus (EO) eli alue on varattu kaivostoimintaan ja maa-ainesten ottoon tarkoitetuksi alueeksi.

Kevitsan kaivoksen asemakaava

Sodankylän kunnan kunnanvaltuusto on 11.5.2017 kokouksessaan hyväksynyt Kevitsan alueen asemakaavan koskien teollisuus- ja varastorakennusten korttelialuetta, jolle saa sijoittaa kaivostoimintaan liittyviä rakennuksia, kuten toimisto-, rikastamo-, prosessi-, konepaja-, huolto- ja varastorakennuksia sekä muita kaivostoiminnan vuoksi tarpeellisia rakennuksia, rakennelmia ja laitteita. Asemakaavoitettu alue käsittää pääasiassa rikastamon alueen ja erilliset alueet (alue avolouhoksen pohjoispuolelta ja ns. metsästysmajan alueen).

## Oraniemen paliskunta

Haettava laajennusalue sijoittuu erityiselle poronhoitoalueelle ja siinä Oraniemen paliskunnan alueelle.

Kaivosyhtiön ilmoituksen mukaan (sähköposti 14.12.2022) yhtiö ja Oraniemen paliskunta ovat laatineet korvaussopimuksen kaivostoiminnan haittojen korvaamisesta paliskunnalle. Nyt haettava laajennusalue kuuluu myös sopimuksen piiriin.

Turvallisuus- ja kemikaalivirasto pyytää hakemuksen johdosta lausunnon asiasta Oraniemen paliskunnalta.

## Asianosaiset

## Hakijayhtiö on kaivosviranomaisen pyynnöstä määrittänyt karttatarkastelun ja hakemuksessa esitetyn toiminnan vaikutusaluearvioinnin mukaisesti ne asianosaiset, joita asia koskee hallintolain (434/2003) 11 §:n mukaisesti.

Kaivosalueella eikä sen välittömässä läheisyydessä sijaitse asuin- tai lomarakennuksia. Lähimmät pysyvän asutuksen rakennukset sijaitsevat Petkulan kylässä Kitisen itärannalla noin 4–5 km etäisyydellä nykyisen kaivospiirin rajasta. Laajennuksen myötä etäisyys lähimpään pysyvään asutukseen tulisi olemaan noin 3,7 km. Lähin vapaa-ajan käytössä oleva rakennus sijaitsee noin 1,5 km nykyisen kaivospiirin rajasta länteen. Saiveljärven rannalla 2 kilometrin päässä nykyisen kaivospiirin rajalta etelään sijaitseva lomarakennus tulisi laajennuksen myötä 1 kilometrin etäisyydelle laajennusalueen etelärajasta.

## Suojellut tai kulttuurihistorialliset kohteet ja muinaisjäännökset

## Hakijayhtiön mukaan laajennuksen alueelle ei sijoitu suojeltuja tai kulttuurihistoriallisesti merkittäviä kohteita. Laajennusalueen läheisyydessä Saiveljärven koillis- ja länsipuolelle sijoittuu muutamia kiinteitä muinaisjäännöskohteita sekä muuna kulttuuriympäristökohteena pidetty asuinpaikka.

## Ympäristövaikutusten arviointiselostus ja ympäristölupahakemus (hakemuksen tiivistelmästä)

Suunniteltu laajennusalue ja rikastushiekka-allasaluevaihtoehdot on arvioitu ympäristövaikutusten arvioinnissa koko kaivoksen elinkaaren ajalta. Nyt haettava laajennus ja siihen rakennettava uusi rikastushiekka-allas sijoittuu arvioinnin mukaan ympäristön kannalta parhaaksi vaihtoehdoksi rikastushiekan sijoittamisen suhteen. Uuden rikastushiekka-altaan suunnittelu ja selvitykset ovat käynnissä.

Ympäristölupahakemus uudelle rikastushiekka-altaalle laitetaan vireille Pohjois-Suomen aluehallintovirastoon. Laajennusalueella rakennettavan rikastushiekka-altaan sulkemissuunnitelma sekä jätehuoltosuunnitelma esitetään ympäristölupahakemuksen yhteydessä. Hakemuksessa tarkistetaan myös YVA:n ja Natura-arvioinnin ajantasaisuus rakennettavan rikastushiekka-alueen osalta. Haettavalla kaivosalueen laajennuksella varastoidaan kaivannaisjätteitä ja alueen vakuusmenettely käsitellään ympäristölupahakemuksen yhteydessä.

Linkki arviointiselostukseen:

<https://www.ymparisto.fi/fi-fi/Asiointi_luvat_ja_ymparistovaikutusten_arviointi/Ymparistovaikutusten_arviointi/YVAhankkeet/Kevitsan_kaivoksen_laajennus_Sodankyla>

## Laajennusalueen kartat

Laajennusalueen yleisluonteinen kartta on esitetty liitteessä 2 ja laajennusalueen asianosaiset kiinteistörajoilla on esitetty liitteessä 3.

## Lapin ELY-keskuksen perusteltu päätelmä arviointiselostuksesta ja Natura-lausunto

Lapin ELY-keskuksen perusteltu päätelmä arviointiselostuksesta on esitetty liitteessä 4 ja Lapin ELY-keskuksen Natura-lausunto liitteessä 5.

## Toiminnan ympäristövaikutukset

## Kevitsan kaivoksen laajennetulle kaivostoiminnalle on myönnetty ympäristö- ja vesitalouslupa vuonna 2014, Dnro PSAVI/144/04.08/2011, 11.7.2014.

## Kaivostoiminnan lupamääräysten tarkistaminen on arvioitu vuonna 2021 kaivosyhtiön toimesta tarpeelliseksi ja lupahakemus jätettiin Pohjois-Suomen aluehallintovirastolle 31.5.2022. Suunniteltu laajennusalue ja rikastushiekka-allasaluevaihtoehdot on arvioitu ympäristövaikutusten arvioinnissa vuonna 2011, antaen käsityksen ympäristövaikutuksista ja niiden merkityksestä toiminnan laajentuessa silloisen kaivospiirin ulkopuolelle (VE2) koko kaivoksen elinkaaren ajalta.

## Nyt haettava laajennus ja uusi rikastushiekka-allas sijoittuu arvioinnissa mainittuun sijoituspaikkavaihtoehtoon RH2 (Kevitsanaapa, nykyisen läjitysalueen eteläpuolella), minkä todettiin arvioinnissa olevan ympäristön kannalta paras vaihtoehto rikastushiekan sijoittamisen suhteen. Yhteysviranomainen pyysi ympäristövaikutusten arviointiselostuksesta antamassaan lausunnossa kiinnittämään erityistä huomiota jatkovalmisteluihin ja selvittämään asioita tarkemmin suunnitteluvaiheessa sekä ympäristö- ja vesitalouslupavaiheessa. Uuden rikastushiekka-altaan suunnittelu käynnistettiin budjetointivaiheessa vuonna 2021. Aluksi laadittiin rikastushiekka-altaalle konseptuaalisen malli ja tehtiin alueelle geotekninen pohjatutkimussuunnitelma. Alueen geomorfologiaa, maaperä- ja kallioperäselvityksiä voidaan käyttää altaan stabiliteettiin vaikuttavien tekijöiden arvioimisessa sekä pohjavesimallinnuksen tukena. Tällä hetkellä on tekeillä rikastushiekka-altaan esisuunnittelu, jossa sovelletaan uusia kansainvälisiä patorakentamisen standardeja. Tutkimuksia tullaan jatkamaan vielä pohjatutkimuksilla, esimerkiksi koekuopituksella, kairauksilla ja näytteenotoilla sekä pohjavesiputkiasennuksilla. Ympäristölupahakemus uudelle rikastushiekka-altaalle tullaan jättämään Pohjois-Suomen aluehallintovirastolle vuonna 2024. Hakemuksessa tarkistetaan myös YVA:n ja Natura-arvioinnin ajantasaisuus rakennettavan rikastushiekka-alueen osalta huomioiden yhteysviranomaisen lausunnoissa esitetyt näkökohdat.

## Toiminnan lopettaminen ja jälkihoito

Haettavalla kaivosalueen laajennuksella varastoidaan kaivannaisjätteitä, joten vakuusmenettelyssä sovelletaan kaivannaisjätealueiden käytäntöä (Vna kaivannaisjätteistä 190/2013). Kaivannaisjätteen hallinnan suunnittelu, jätealueen luokittelu ja sulkeminen käsitellään ympäristölupahakemuksen yhteydessä.

Kevitsan kaivoksen sulkemissuunnitelman päivittäminen käynnistettiin vuonna 2016 ja lupahakemus päivitetylle sulkemissuunnitelmalle sekä kaivannaisjätteen jätehuoltosuunnitelmalle jätettiin Pohjois-Suomen aluehallintovirastolle 31.10.2019. Lupahakemusta on täydennetty 2019 ja 2020 ja hakemus kuulutettiin 13.7.2020. Kaivosviranomainen antoi lausuntonsa kaivoksen sulkemissuunnitelmasta 30.9.2020.

Nykyaikaisen sulkemissuunnittelun lähtökohtana ovat visio sulkemisen jälkeisestä tilasta sekä tavoiteasettelu - vastaanottavien vesistöjen tila ei saa heikentyä eikä pohjaveden pilaamiskieltoa rikota. Suunnittelussa päätöksiä tuki riskinarviointi FMEA-menettelyllä, iteratiivinen prosessi toistettiin, kunnes tavoitteet toteutuivat. Toimenpiteet havaittujen riskien pienentämiseksi ovat jo käynnissä. Peittomateriaalin riittävyys on varmistettu tutkimalla moreenialueita kaivospiirin ulkopuolelta. Sivukivialueen luiskilla työskentelyyn on kiinnitetty erityistä varovaisuutta ja jokaiseen urakkaan laaditaan hankekohtaisesti riskinarvio ja turvallisuussuunnitelma. Tietämyspohjaa kasvatetaan edelleen systemaattisesti laboratoriotutkimuksilla, mallinnuksilla ja piloteilla sekä etsitään vastaavan ympäristönsuojelutason takaavia korvaavia menettelyjä. Laajennusalueelle rakennettavan rikastushiekka-altaan sulkemissuunnitelma sekä jätehuoltosuunnitelma esitetään ympäristölupahakemuksen yhteydessä 2024

## Kaivosluvassa annettavien yleisten ja yksityisten etujen turvaamiseksi tarpeellisten määräysten antamiseen liittyvä kaivoslainsäädäntö

HE 273/2009 yksityiskohtaisissa perusteluissa todetaan 52 §:n osalta seuraavaa:

*Pykälän 3 momentissa säädettäisiin kaivosluvassa yleisten ja yksityisten etujen turvaamiseksi annettavista tarpeellisista määräyksistä. Yleistä etua on tarkemmin selostettu 49 §:n perusteluissa. Yksityinen etu voi olla esimerkiksi taloudellinen taikka alueiden käyttöön, asuinympäristön viihtyisyyteen tai yksilön terveyteen liittyvä intressi. Kaivoshankkeiden vaikutukset yleisten ja yksityisten etujen kannalta voivat vaihdella huomattavasti. Lupaharkinnassa olisi mahdollista tilanteen kokonaisarvioinnin perusteella ottaa huomioon alueelliset ja paikalliset olosuhteet ja intressit sekä lupamääräyksin varmistaa yksittäistapauksessa olosuhteisiin nähden saavutettavan oikeudenmukaisen ratkaisun. Lupamääräykset voisivat sisältää velvoitteita tai rajoituksia.*

*Lupamääräyksissä olisi 3 momentin 1 kohdan perusteella tarkennettava kaivosluvan haltijan velvollisuutta huolehtia kaivostoiminnasta aiheutuvien haitallisten vaikutusten välttämiseksi tai rajoittamiseksi sekä ihmisten terveyden ja yleisen turvallisuuden varmistamiseksi tarpeellisista seikoista. Lupamääräys liittyy kiinteästi kaivosluvan haltijalle 18 §:n 1 momentin 1 ja 2 kohdassa säädettyyn velvollisuuteen. Lupamääräyksissä olisi annettava kaivostoimintaa koskevat velvoitteet ja rajoitukset, joilla varmistetaan, että kaivostoiminnasta ei aiheudu huomattavaa haittaa yleiselle tai yksityiselle edulle taikka kohtuudella vältettävissä olevaa yleisen tai yksityisen edun loukkausta. Luvanhaltijaa voitaisiin myös velvoittaa huolehtimaan muun muassa alueella liikkuvan väestön turvallisuudesta.*

*Lupamääräyksissä olisi 3 momentin 6 kohdan nojalla tarkennettava 108 §:ssä säädettyä vakuusvelvoitetta sekä 15 luvussa säädettyjä lopettamiseen liittyviä ja lopettamisen jälkeisiä velvollisuuksia. Toistaiseksi voimassa olevassa luvassa ja olisi 62 §:n 2 momentin nojalla määrättävä lupaehtojen tarkistamisen ajankohta.*

*Lupamääräyksissä olisi 7 kohdan nojalla asetettava määräaika, jolloin luvanhaltijan on viimeistään toimitettava kaivosviranomaiselle lupamääräysten tarkistamiseen liittyvät selvitykset. Lupamääräyksissä voitaisiin 8 kohdan nojalla antaa 1—7 kohtaa täydentäviä ehtoja ja rajoituksia kaivosluvan nojalla tapahtuvaa toimintaa koskevista seikoista, joilla varmistettaisiin, ettei toiminnasta aiheutuisi kaivoslaissa kiellettyä seurausta. Lupamääräykset voisivat koskea esimerkiksi 17 §:n 2 momentin nojalla tapahtuvaa malminetsintää.*

*Yleisen ja yksityisen edun turvaamiseksi merkittävät näkökohdat tulisivat suoraan turvatuksi lainsäädännön nojalla. Lisäksi kaivosviranomainen voisi 3 momentin 9 kohdan nojalla antaa täydentäviä lupamääräyksiä muista yleisen ja yksityisen edun kannalta välttämättömistä ja luvan edellytysten toteuttamiseen liittyvistä seikoista. Täydentäviä kaivosturvallisuuteen liittyviä lupamääräyksiä voidaan antaa 125 §:n nojalla kaivosturvallisuusluvassa.*

Kaivostoiminta edellyttää ympäristönsuojelulain mukaista ympäristölupaa. Tarvittavat määräykset ympäristön pilaantumisen ehkäisemisestä, kaivannaisjätteen jätealueesta ja sen jälkihoidosta sekä kaivannaisjätteistä, kaivannaisjätteen jätehuoltosuunnitelmasta ja sen noudattamisesta annetaan ympäristöluvassa. HE 273/2009 52 §

Kaivoslain 52 §:n nojalla kaivosluvassa on annettava yleisten ja yksityisten etujen turvaamiseksi tarpeelliset määräykset:

1) kaivostoiminnasta aiheutuvien haitallisten vaikutusten välttämiseksi tai rajoittamiseksi sekä ihmisten terveyden ja yleisen turvallisuuden varmistamiseksi;

2) toimenpiteistä, joilla varmistetaan, että kaivostoiminnassa ei harjoiteta ilmeistä kaivosmineraalien tuhlausta taikka kaivoksen mahdollista tulevaa käyttöä ja louhimistyötä ei vaaranneta tai vaikeuteta;

3) esiintymän hyödyntämisen laajuutta ja tuloksia koskevasta selvitysvelvollisuudesta;

6) kaivostoiminnan lopettamiseen liittyvästä vakuudesta 10 luvun mukaisesti sekä muista lopettamiseen liittyvistä ja lopettamisen jälkeisistä velvollisuuksista;

7) lupamääräysten tarkistamiseen liittyvien selvitysten toimittamiseen asetettavasta määräajasta;

8) muista kaivosluvan nojalla tapahtuvaa toimintaa koskevista seikoista sen varmistamiseksi, ettei toiminnasta aiheudu tässä laissa kiellettyä seurausta;

9) muista yleisen ja yksityisen edun kannalta välttämättömistä ja luvan edellytysten toteuttamiseen liittyvistä seikoista. Kaivoslaki 52 §

HE 273/2009 yksityiskohtaisissa perusteluissa todetaan 62 §:n osalta seuraavaa:

*Pykälän 2 momentin nojalla lupaviranomaisen olisi määräajoin tarkistettava toistaiseksi voimassa olevan kaivosluvan määräyksiä. Tarkistamistarpeen arviointiväli olisi määriteltävä luvassa, ja se voisi olla enintään kymmenen vuotta. Kaivosluvan tarkistaminen tarkoittaisi lupamääräysten tarkistamista. Esimerkiksi kaivostoiminnan lopettamiseen liittyvää vakuutta ja muita lopettamiseen liittyviä velvollisuuksia on yleensä tarpeen arvioida määräajoin.*

Lupaviranomaisen on tarkistettava toistaiseksi voimassa olevan kaivosluvan määräyksiä vähintään kymmenen vuoden välein. Lupaviranomaisen on ilmoitettava tarkistusväli luvassa. Lupamääräysten tarkistaminen ei saa sanottavasti vähentää kaivoshankkeesta saatavaa hyötyä. Kaivoslaki 62 §

HE 273/2009 yksityiskohtaisissa perusteluissa todetaan 108 §:n osalta seuraavaa:

*Kaivosluvan haltija olisi velvollinen asettamaan vakuuden 15 luvussa säädettyjen lopetus- ja jälkitoimenpiteitä koskevien velvoitteiden suorittamista varten. Vakuuden tulisi olla riittävä ottaen huomioon kaivostoiminnan laatu ja laajuus, toimintaa varten annettavat lupamääräykset ja muun lain nojalla vaaditut vakuudet, erityisesti ympäristönsuojelulain 42 §:n nojalla vaadittava vakuus.*

*Ympäristönsuojelulain mukainen vakuus on tarkoitettu varmistamaan asianmukaisen jätehuollon toteutuminen. Se kattaa siten lähinnä rikastushiekka-altaiden, sivukivialueiden ja vastaavien jätehuoltoalueiden sulkemiskustannukset tilanteissa, joissa kaivostoiminnan harjoittaja ei itse pysty niitä hoitamaan. Pykälässä ehdotettu vakuus kattaisi muut kaivostoiminnan lopettamiseen ja jälkihoitoon tarvittavat toimenpiteet.*

*Vakuuden asettamista koskeva asia ratkaistaisiin asianomaisessa kaivosluvassa. Vakuuden lajia ja suuruutta olisi arvioitava tarkistettaessa kaivosluvan määräyksiä 62 §:n mukaisesti.*

Kaivosluvan haltijan on asetettava kaivostoiminnan lopetus- ja jälkitoimenpiteitä varten vakuus, jonka on oltava riittävä kaivostoiminnan laatu ja laajuus, toimintaa varten annettavat lupamääräykset ja muun lain nojalla vaaditut vakuudet huomioon ottaen. Kaivoslaki 108 §

HE 273/2009 yksityiskohtaisissa perusteluissa todetaan 109 §:n osalta seuraavaa:

*Lupaviranomainen määräisi 1 momentin nojalla vakuuden lajin ja suuruuden asianomaisessa lupapäätöksessä tai luvan voimassaolon jatkamista koskevassa päätöksessä. Niihin vaikuttaisivat toiminnan laajuus, luonne ja toimintaa varten annettavat lupamääräykset.*

*Kaivoslupaan liittyvän vakuuden määrää asetettaessa lupaviranomaisen olisi erityisesti arvioitava 143, 144 ja 150 §:ssä säädettyjen velvoitteiden hoitamisesta aiheutuvat kustannukset. Koska ympäristönsuojelulain nojalla vaadittava vakuus kattaa kaivosalueen rikastushiekka- ja muiden jätealueiden jätehuoltokustannukset, ei kyseisten alueiden kunnostamiseen liittyviä kustannuksia olisi tarpeen ottaa huomioon kaivoslupaan liittyvää vakuutta asetettaessa.*

*Vakuus voi olla esimerkiksi pankkitalletus tai pankkitakaus taikka vakuutus.*

*Pykälän 3 momentin nojalla vakuus asetettaisiin kaivosviranomaiselle, jonka tehtävänä on valvoa korvauksen saajan etua sekä tarvittaessa huolehtia vakuuden rahaksi muuttamisesta ja varojen jakamisesta. Vakuus olisi 168 §:n nojalla asetettava, ennen kuin toiminta luvan nojalla aloitetaan.*

Lupaviranomainen määrää vakuuden lajin ja suuruuden asianomaisessa luvassa. Vakuuden suuruutta on tarvittaessa tarkistettava, kun kaivoslupaa tarkistetaan 62 §:n mukaisesti. Kaivoslaki 109 §

*HE 273/2009 yksityiskohtaisissa perusteluissa todetaan 125 §:n osalta seuraavaa:*

*Kaivosviranomaisen olisi annettava kaivosturvallisuusluvassa yleisten ja yksityisten etujen kannalta tarpeelliset määräykset etenkin 113 §:ssä tarkoitetuista kaivosturvallisuuden edellyttämistä toimenpiteistä, 115 §:ssä tarkoitetusta kaivoksen sisäisestä pelastussuunnitelmasta, 117 ja 118 §:ään perustuvista toimenpiteistä, 119 §:ssä tarkoitetusta kaivoskartasta ja varautumisesta kaivostoiminnan turvalliseen lopettamiseen 120 §:n mukaisesti. Määräykset liittyvät 11 luvussa säädettyjen velvollisuuksien toteuttamiseen.*

Kaivosturvallisuusluvassa on annettava yleisten ja yksityisten etujen turvaamiseksi tarpeelliset määräykset. Kaivoslaki 125 §

## Kaivosyhtiön selvitys yleisten ja yksityisten etujen turvaamiseksi

Kaivosyhtiön selvitys on esitetty liitteessä 6.

## Kaivosyhtiön esitys vakuuden suuruudeksi ja lajiksi

Kaivoslain mukaiseen yleiseen turvallisuuteen liittyviä toimenpiteitä laajennusalueella ovat yleinen siistiminen ja tieyhteyksien sulkeminen. Vakuuteen esitetään lisättäväksi uuden rikastushiekka-altaan putkistojen ja pumppaamojen purkaminen sekä vesienkäsittelyaltaiden maisemointi. Arvio kustannuksista on 100 000 euroa. Sulkemisen jälkeiseen vesien hallintaan liittyvät toimenpiteet, kuten ojastot, kuuluvat laajennusalueelle rakennettavan kaivannaisjätealueen sulkemissuunnitelman mukaiseen vakuuteen.

Kaivosyhtiö esittää vakuuden lajiksi pankkitakausta.

## Lausuntopyynnöt, asianosaisten kuuleminen ja asiasta tiedottaminen

Tukes pyytää ennen päätöksentekoa asiasta lausunnot seuraavilta tahoilta:

Sodankylän kunta, Lapin liitto, Metsähallitus, Lapin ELY-keskus, Lapin maakuntamuseo ja Oraniemen paliskunta.

Ennen asian ratkaisemista Tukes varaa asianosaisille tilaisuuden tehdä muistutuksia lupa-asian johdosta. Muille kuin asianosaisille Tukes varaa tilaisuuden ilmaista mielipiteensä lupaa koskevassa asiassa.

Asia annetaan tiedoksi julkisella kuulutuksella Tukesin verkkosivuilla. Tieto kuulutuksesta julkaistaan myös Sodankylän kunnan yleisessä tietoverkossa.

Tukes tiedottaa kuulutuksen julkaisemisesta Lapin Kansa -sanomalehdessä. Kuulutuksesta annetaan erikseen tieto asianosaisille.

Kaivoslaki 37 §, 39 § ja 40 § sekä valtioneuvoston asetus kaivostoiminnasta 25 §

## Jatkotoimenpiteet kuulemismenettelyn jälkeen

Kaivosyhtiölle ja muille asianosaisille on varattava tilaisuus selityksen antamiseen sellaisista lausunnoissa ja muistutuksissa esitetyistä vaatimuksista ja selvityksistä, jotka saattavat vaikuttaa asian ratkaisuun. Selityksen johdosta asianosaisille on varattava tilaisuus vastaselityksen antamiseen, jos selitys saattaa vaikuttaa asian ratkaisuun.

Kaivoslaki 42 §

Lupaviranomaisen tulee erityisellä poronhoitoalueella selvittää yhteistyössä alueella toimivien paliskuntien kanssa luvan mukaisesta toiminnasta aiheutuvat haitat poronhoidolle.

Asian selvittämiseksi lupaviranomainen voi tarvittaessa järjestää tilaisuuden, johon kutsutaan kuultavaksi asianomaisten paliskuntien, hakijan, alueen hallinnasta vastaavan viranomaisen tai laitoksen, kunnan, kalastusalueen ja yhteismetsien edustajat. Neuvotteluvelvoitteesta säädetään lisäksi poronhoitolain 53 §:ssä.

Kaivoslaki 38 §

## Liitteet

1. Kaivosalueen kartta
2. Haettavan laajennusalueen aluekartta
3. Laajennusalueen asianosaiset kiinteistörajoilla
4. LAPELY:n lausunto kaivoksen laajennuksen YVA-selostuksesta, 28.7.2011
5. LAPELY:n lausunto kaivoksen laajennuksen Natura-arvioinnista, 15.7.2011
6. Selvitys yleisten ja yksityisten etujen turvaamisesta